琵琶亭
作者：陳造
朝代：宋

paragraphs: 抱愁莫遣朱絃鳴，此聲更與愁人聽。
江邊一聞琵琶語，月慘風悽如動情。
何况思婦傷幽獨，少年多藝顔如玉。
江州司馬廊廟人，暮上諫書朝放逐。
輕攏細撚忍淚彈，開樽側耳思惘然。
一詩說盡兩心事，遺音翻入歌舞筵。
此翁詩名自千古，誦詩亦嘆琵琶女。
誰惜亭前泊舟客，頗爲漂零動悽楚。
鄰家故妓春風手，此曲每侑澆愁酒。
今宵月影祇三人，倚欄長嘯空搔首。